ต้อนรับเปิดเทอม “พาณิชย์” ลดราคา “ชุด-อุปกรณ์เรียน” สูงสุด 85% ถึงสิ้นเดือนนี้
ผู้ปกครองเฮ! “พาณิชย์” จัดหนักต้อนรับเปิดเทอม ผุดโครงการลดราคา “ชุด-อุปกรณ์การเรียน” สูงสุด 85% ทั้ง 18 หมวด ตั้งแต่วันนี้-ถึง 31 พ.ค.66
ต้อนรับเปิดเทอม “พาณิชย์” จัดหนักลดราคา “ชุด-อุปกรณ์การเรียน” สูงสุด 85% ทั้ง 18 หมวด ตั้งแต่วันนี้-ถึง 31 พ.ค.66
4 พ.ค. 2566

น.ส.ทิพานัน ศิริชนะ รองโฆษกประจำสำนักนายกรัมนตรี เปิดเผยว่า ในช่วงใกล้เปิดเทอมนี้ พล.อ.ประยุทธ์ จันทร์โอชา นายกรัฐมนตรี ได้ขอความร่วมมือให้หน่วยงานต่างๆ ช่วยแบ่งเบาภาระค่าใช้จ่ายของผู้ปกครอง โดยเฉพาะในช่วงใกล้เปิดเทอมนี้ ซึ่งกระทรวงพาณิชย์ โดยกรมการค้าภายใน ได้จัดโครงการลดราคาชุดนักเรียน อุปกรณ์การเรียน อินเทอร์เน็ต เพื่อเตรียมพร้อมการเปิดเทอมของเด็กนักเรียน โดยสามารถซื้อสินค้าได้ที่ห้างสรรพสินค้า และร้านค้าที่ร่วมโครงการ ลดราคาสูงสุดถึง 85% มีทั้งหมด 11 หมวดดังนี้
1.เครื่องแบบนักเรียน 2.รองเท้า-ถุงเท้า 3.กระเป๋าเรียน 4.ตำราเรียนและหนังสือ 5.เครื่องเขียน 6.สื่อการเรียนการสอน 7.อุปกรณ์ไฟฟ้า 8.อุปกรณ์สำนักงาน 9.อินเทอร์เน็ต-อุปกรณ์ 10.แพลตฟอร์มออนไลน์ และ 11.เบ็ดเตล็ด ทั้งนี้ ประชาชนสามารถรับข้อมูลข่าวสารจากกรมการค้าภายใน ได้ที่เว็บไซต์ www.dit.go.th ตั้งแต่วันนี้-31 พฤษภาคม 2566
น.ส.ทิพานัน กล่าวว่า จากนโยบายของ พล.อ.ประยุทธ์ ที่ได้ให้หน่วยงานต่างๆ มอบของขวัญปีใหม่ 2566ให้กับประชาชน น.ส.ตรีนุช เทียนทอง รมว.ศึกษาธิการได้ เพิ่มค่าใช้จ่ายอุดหนุนรายหัว ตั้งแต่ระดับอนุบาล-ม.ปลาย และ ปวช. ในสถานศึกษาของรัฐและเอกชน ทั้งใน-นอกระบบ โดยปรับต่อเนื่อง 4 ปี ตั้งแต่ปี 2566-2569 ซึ่งจะครอบคลุมค่าจัดการเรียนการสอน เช่น สื่อ วัสดุการสอน ค่าน้ำ ค่าไฟ ฯลฯ โดยปีสุดท้ายจะเพิ่มขึ้นจากปี 2565 ถึง 20%
อีกทั้งค่ากิจกรรมพัฒนาคุณภาพผู้เรียน เช่น กิจกรรมวิชาการ ทัศนศึกษา ฯลฯ ปีสุดท้ายเพิ่มขึ้นจากปี 2565 อีก 30% รวมทั้งค่าอุปกรณ์การเรียน เพิ่มขึ้น 15% ตั้งแต่ปี 2566 และคงที่ในปีต่อ ๆ ไป สำหรับค่าเครื่องแบบนักเรียน เพิ่มให้ครบ 1 ชุด และเพิ่มเติมอีก 1 ชุด หากผู้ปกครองถือบัตรสวัสดิการแห่งรัฐ นับเป็นการปรับเพิ่มอัตราเงินอุดหนุนครั้งใหญ่ในรอบกว่า 10 ปี  ซึ่งจะช่วยแบ่งเบาภาระรายจ่ายของผู้ปกครองนักเรียนกว่า 11.5 ล้านคน ช่วยลดความเหลื่อมล้ำด้านรายได้ครอบครัว และเพิ่มศักยภาพของสถานศึกษาในการจัดและพัฒนาคุณภาพการศึกษาอีกด้วย
พร้อมกันนี้ ยังปรับเพิ่มค่าอาหารกลางวัน “จัดสรรมื้อคุณภาพส่งตรงจาก ศธ.” จะช่วยเพิ่มความเสมอภาคและลดความเหลื่อมล้ำ การเพิ่มมื้ออาหารคุณภาพให้เด็กไทยในครั้งนี้ ใช้งบประมาณเพิ่มขึ้น 3,500 ล้านบาท เพื่อให้นักเรียนชั้นเด็กเล็ก – ป.6 ทุกสังกัด ได้รับประทานอาหารครบ 5 หมู่ มีโภชนาการที่ดี สุขภาพพลานามัยสมบูรณ์ เติบโตสมวัย มีพัฒนาการด้านเรียนรู้ และเสริมภูมิต้านทานโรค